Fury se halfbroer oefen soos Rocky | Netwerk24
Fury se halfbroer oefen soos Rocky
Deur Michael Green 24 Februarie 2021 11:22
Tommy Fury, die bokskampioen Tyson Fury se halfbroer, het soos Rocky Balboa in die Rocky-flieks geoefen vir sy geveg Saterdag in Londen.
Tommy Fury, die bokskampioen Tyson Fury se halfbroer, is hierdie naweek in Londen in aksie. Foto: Getty Images
Fury (21) word deur sy pa, John, wat hom glo kwaai dryf, afgerig.
"Pappa rig my soos altyd af, hy druk my so hard as wat hy kan. Hy is baie oudmodies met Rocky-styl oefenmetodes," het Fury hierdie week aan The Mirror gesê.
Dis onseker of dié "Rocky-styl oefenmetodes" insluit dat Fury, soos die karakter Balboa in die heel eerste Rocky-fliek, beeskarkaste moet slaan.
Dit sal Saterdag Fury se vyfde geveg in die beroepskryt wees. Hy sal in die Copper Box-arena teen 'n teenstander, wie se naam nog bekend gemaak moet word, in aksie wees.
Blykbaar is dit nie ongewoon dat onervare boksers soos Fury se teenstanders se name in Brittanje eers kort voor hul gevegte bekend gemaak word nie.
Fury, 'n ligswaargewig, het aanvanklik naam gemaak as realiteit-ster op TV se Love Island-reeks.
Met sy pa wat 'n oudbokser is en sy halfbroer Tyson en neef Hughie wat ook boks, was dit egter net 'n kwessie van tyd voordat hy ook die handskoene sou aantrek.
Hy is sover nog onoorwonne ná vier gevegte. In sy laaste geveg in November het hy Genadij Krajevski van Litaue in die tweede ronde met 'n goeie opstopper droomland toe gestuur.
Sy geveg Saterdag is 'n voorgeveg in die toernooi waarin die veergewigte Anthony Cacace en Lyon Woodstock in die hoofgeveg boks.
Jamel Herring van Amerika sou aanvanklik sy super-veergewigtitel van die Wêreldboksorganisasie (WBO) in die hoofgeveg teen Carl Frampton verdedig het.
Die Ier het egter 'n hand beseer en die geveg sal nou eers op 3 April, waarskynlik in Dubai, plaasvind.
• Joseph Parker en Junior Fa pak mekaar intussen Saterdag in Auckland om te bepaal wie Nieu-Seeland se beste swaargewig is.
Wie is Nieu-Seeland se beste swaargewigbokser? Joseph Parker (links) en Junior Fa (regs) pak mekaar hierdie naweek in Auckland om dit te bepaal. Foto: Getty Images
Hoewel albei boksers indrukwekkende rekords het, is Parker verreweg die gunsteling om te wen.
Hy is 'n voormalige WBO-kampioen en is nog net twee keer in 29 gevegte verslaan.
Die Britte Anthony Joshua en Dillian Whyte is die manne wat hom getroef het.
Fa is nog onoorwonne ná 19 gevegte, maar hy het nie teen naastenby dieselfde kaliber teenstanders as Parker geboks nie.